Diari Oficial de la Generalitat Valenciana


Sumari del DOGV 8609, del 08-08-2019 (2019/8108)

DECRET 173/2019, de 2 d'agost, del Consell, de concessió directa de subvencions al personal auxiliar de conversa de llengua estrangera en centres educatius públics d'Educació Primària en el curs 2019-2020
------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8609

Data del DOGV
:   08-08-2019

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2019/8108


Data del document
:   02-08-2019

Organisme emissor
:   Conselleria d'Educació, Cultura i Esport

Tipus de document
:   Decret

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * règim d'ajudes
    * suport econòmic
    * ensenyament primari
    * llengua estrangera
    * ajuda pública

DECRET 173/2019, de 2 d'agost, del Consell, de concessió directa de subvencions al personal auxiliar de conversa de llengua estrangera en centres educatius públics d'Educació Primària en el curs 2019-2020 [2019/8108]  
La Llei 38/2003, de 17 de novembre, general de subvencions estableix les bases generals sobre aquesta matèria. La Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, determina en l'article 168.1.c que, amb caràcter excepcional, es podran atorgar subvencions de concessió directa quan s'acrediten raons d'interés públic, social o econòmic, humanitari o altres degudament justificades que en dificulten la convocatòria pública.  
  
Les bases signades el 16 de maig de 2019 i el 4 de juny de 2019 entre el Ministeri d'Educació, Cultura i Esport i la Generalitat Valenciana per a la dotació de personal auxiliar de conversa durant el curs 2019-2020, regula la gestió del Programa de personal auxiliar de conversa en relació a la quota finançada directament per la Generalitat.  
  
El caràcter singular d'aquesta subvenció deriva del fet que les persones beneficiàries d'aquesta han sigut seleccionades pel Ministeri d'Educació i Formació Professional mitjançant un procediment de concurrència competitiva.  
Entre els objectius que desenvolupen els processos de millora i de qualitat de l'ensenyament en els ensenyaments no universitaris es troba el domini de diferents llengües i la formació d'una ciutadania plurilingüe en una societat multicultural, on s'aprenen les dues llengües cooficials, la pròpia, el valencià i l'altra oficial, el castellà, a més d'almenys una llengua estrangera, l'anglés.  
Per tal d'assolir aquest objectiu es treballa conjuntament amb el Ministeri d'Educació i Formació Professional perquè els centres docents del sistema educatiu valencià puguen comptar amb auxiliars de conversa en llengües estrangeres amb la finalitat de donar al professorat i personal tutor que imparteix àrees, matèries o continguts de llengües o de mòduls de llengua i altres continguts.  
Es vol d'aquesta manera aconseguir nivells de satisfacció elevats tant per a l'interés públic de la ciutadania com per a l'interés social, ja que la millora i optimització dels recursos humans en els plans per al desenvolupament de l'ensenyament de llengües és un objectiu de la política educativa tant en l'àmbit autonòmic com estatal, i dins del marc de la Unió Europea.  
La Generalitat ha previst en els pressupostos de 2019 una línia pressupostària destinada a la millora de la competència lingüística dels alumnes, la qualitat de l'ensenyament de llengües estrangeres i l'aprenentatge de continguts curriculars vehiculats en llengües estrangeres, d'acord amb les metodologies actuals, i a promoure a través d'aquests aprenentatges integradors l'acostament i el coneixement d'altres cultures de diferents països alhora que es proporciona a les persones auxiliars, en la seua qualitat d'estudiants, una formació a través del coneixement de les llengües i la cultura de la Comunitat Valenciana.   
La convocatòria està prevista en la resolució de 15 de març de 2019 (DOGV de 20.03.2019), de la Conselleria d'Educació, Investigació, Cultura i Esport, per la qual es modifica el seu Pla estratègic de subvencions per al període 2016-2019, aprovat per resolució de 30 d'agost de 2016.  
El projecte de decret ha estat informat per l'Advocacia General de la Generalitat, compta amb l'informe favorable de la Conselleria d'Hisenda i Model Econòmic, i no li és aplicable la regulació de l'article 107, apartat 1, del Tractat de Funcionament de la Unió Europea.  
  
En conseqüència, d'acord amb l'article 28.c de la Llei 5/1983, de 30 de desembre, de la Generalitat, del Consell, a proposta del conseller d'Educació, Cultura i Esport, amb la deliberació prèvia del Consell en la reunió de 2 d'agost de 2019  
  
  
DECRETE  
  
Primer. Objecte i àmbit d'aplicació  
1. Aquest decret té l'objecte d'establir les normes especials reguladores de la concessió directa de subvencions destinades al personal auxiliar de conversa en llengua estrangera, per al foment de la millora i la qualitat de l'ensenyament, i en concret de l'ensenyament de llengües estrangeres i de continguts curriculars vehiculats en llengües estrangeres, en els centres educatius valencians públics d'Educació Primària.  
  
2. El programa s'extendrà durant el curs escolar 2019-2020, des de l'1 d'octubre de 2019 fins al 31 de maig de 2020.  
3. L'objectiu és afavorir l'aprenentatge de llengües estrangeres, però també, i de manera prioritària (d'acord amb les metodologies actuals, com ara el tractament integrat de llengües i el tractament integrat de llengua i continguts), l'aprenentatge de continguts curriculars vehiculats en llengües estrangeres. Aquests aprenentatges integradors inclouran l'acostament i el coneixement d'altres cultures de diferents països mitjançant dinàmiques d'aula, tasques i activitats diverses d'aula incloses en el projecte educatiu de centre i en el projecte lingüístic de centre.  
  
  
Segon. Dotació i crèdit pressupostari  
1. La dotació d'aquesta subvenció directa és una quantitat mensual en concepte d'ajuda per a la dieta de manutenció i allotjament de 1.000 € per persona, l'horari setmanal del qual serà de 16 hores, en les quals s'inclouen les hores de coordinació amb el professorat del centre.  
2. L'import global màxim que s'assignarà en concepte d'aquesta subvenció per a aquesta convocatòria serà de 7.616.000 €, distribuïts en les anualitats següents:  
- Exercici 2019: la part corresponent als mesos d'octubre, novembre i desembre del curs escolar 2019-2020, per un import global màxim de 2.856.000 €. El pagament es realitzarà a càrrec de la línia de subvenció S8249000, capítol IV, de la secció, servei, centre gestor i programa 14.30.65.121.05, «Subvencions auxiliars de conversa estrangers seleccionats pel Ministeri d'Educació i Formació Professional destinats en centres públics d'Educació Infantil i Primària», prevista en l'actual Llei de pressupostos de la Generalitat.  
- Exercici 2020: la part corresponent als cinc mesos següents (gener-maig) del curs escolar 2019-2020, per un import màxim de 4.760.000 €, que quedaran condicionats a l'existència de crèdit pressupostari suficient i adequat per a atendre-les en la corresponent llei de pressupostos de la Generalitat per a l'exercici 2020, de conformitat amb el que preveu la Llei 1/2015.  
3. L'esmentat import podrà ser incrementat com a conseqüència d'una generació, una ampliació o una incorporació de crèdit, que no requerirà una nova convocatòria, de conformitat amb el que preveu el punt quart de l'article 58.2.a) del Reglament de la Llei general de subvencions.  
  
Tercer. Procediment de concessió  
La subvenció regulada en aquest decret té caràcter singular, ja que les persones beneficiàries són seleccionades mitjançant un procés de concurrència competitiva, convocat pel Ministeri d'Educació i Formació Professional, per la qual cosa s'autoritza la seua concessió directa, en aplicació del que preveuen l'article 22.2.c de la Llei 38/2003, de 17 de novembre, i l'article 168.1.c de la Llei 1/2015.  
  
Quart. Persones beneficiàries  
1. Seran beneficiàries d'aquesta subvenció les persones auxiliars de conversa en llengua estrangera seleccionades pel Ministeri d'Educació i Formació Professional d'acord amb la convocatòria.  
2. La concessió de la subvenció no implica cap vinculació laboral o administrativa de les persones beneficiàries amb la Generalitat.  
3. La relació de les persones beneficiàries figura en l'annex I.  
4. Els candidats i candidates seleccionats no adquiriran la condició de persones beneficiàries d'aquesta subvenció fins que no es comprove que no estan incurses en cap de les circumstàncies previstes en l'article 13.2 de la Llei 38/2003.  
  
Cinqué. Requisits de les persones beneficiàries  
1. Les persones beneficiàries han de complir els requisits següents:  
  
a) No estar incloses en les circumstàncies de l'article 13.2 de la Llei 38/2003.   
b) No tindre deutes tributaris en període executiu de pagament amb l'Administració de la Generalitat, exceptuats els deutes que estiguen suspesos o garantits.  
c) Trobar-se al corrent en el compliment de les obligacions tributàries amb l'Estat i la Generalitat.  
d) Trobar-se al corrent en el compliment de les seues obligacions davant de la Seguretat Social.  
2. L'acreditació d'aquests requisits es realitzarà mitjançant una declaració responsable, per a la qual cosa es podrà utilitzar el model que figura en l'annex II.  
3. La presentació de la declaració responsable comporta el consentiment exprés de la persona sol·licitant als efectes de la verificació de les dades personals requerides per a tramitar-la. No obstant això, si la persona interessada no concedeix aquest consentiment, haurà d'acreditar les dades incloses en la declaració responsable a requeriment de l'Administració.  
  
Sisé. Obligacions de les persones beneficiàries  
Les persones beneficiàries d'aquestes subvencions estan obligades a:  
a) Realitzar la finalitat per a la qual se'ls ha concedit la subvenció.  
  
b) Sotmetre's a la normativa de supervisió, seguiment i control de subvencions, així com a facilitar tota la informació requerida per la Dirección General de Innovació Educativa i Ordenació.  
c) Quedar, en tot cas, subjectes a les obligacions imposades pels articles 14 i concordants de la Llei 38/2003.  
d) Participar en la formació prèvia al desenvolupament de la seua activitat que puga establir la Conselleria d'Educació, Cultura i Esport.  
e) Començar i finalitzar les seues activitats al centre educatiu en els terminis establits per la Conselleria d'Educació, Cultura i Esport.  
f) Complir l'horari setmanal assignat que serà de setze hores setmanals.  
g) Comunicar a la direcció o a la direcció d'estudis del centre educatiu, al més aviat possible, qualsevol incidència en relació a les seues obligacions.  
h) Presentar en el moment de la incorporació al centre educatiu un certificat negatiu de delictes de naturalesa sexual, expedit pel registre de delinqüents sexuals o pel registre de penats del seu país.  
  
  
Seté. Forma de pagament i justificació de subvencions  
1. El pagament es realitzarà mensualment, per un import de 1.000 € per persona beneficiària en el seu compte corrent.  
2. Les persones auxiliars assignades a centres educatius públics de la Comunitat que reben la subvenció a càrrec dels pressupostos de la Generalitat es regiran per al cobrament de la subvenció, per les mateixes condicions que les finançades directament pel Ministeri d'Educació i Formació Professional, i que figuren en l'Ordre ECI/1305, de 20 d'abril de 2005, de bases reguladores de la concessió de subvencions públiques en règim de concurrència competitiva. Per a això, els directors i directores dels centres educatius comprovaran la realització efectiva de les obligacions de les persones auxiliars de conversa en els centres educatius i emetran l'informe pertinent per a la concessió de la subvenció. Aquesta comprovació tindrà una periodicitat mensual.  
  
3. L'import de la subvenció assignada a cada persona auxiliar quedarà minorada proporcionalment en els següents casos:  
a) Per incompliment de les hores setmanals de dedicació per causes no justificades.  
b) Per la incorporació posterior a l'1 d'octubre de 2019 per causes imputables a la persona interessada.  
c) Per cessament anterior al 31 de maig de 2020.  
  
Huité. Compatibilitat amb altres ajudes  
Aquestes subvencions són compatibles amb altres subvencions, ajudes, ingressos o recursos per a la mateixa finalitat, procedents de qualssevol de les administracions o ens públics o privats nacionals, de la Unió Europea o d'organismes internacionals.  
  
Nové. Reintegraments i responsabilitats  
1. Procedirà el reintegrament de les quantitats percebudes i l'exigència dels interessos de demora des del moment del pagament de les ajudes fins a la data en la qual s'acorde la procedència del reintegrament, en els supòsits previstos en l'article 37.1 de la Llei 38/2003, i l'article 172 de la Llei 1/2015.  
2. Les persones beneficiàries de les ajudes quedaran sotmeses a les responsabilitats i al règim sancionador que sobre infraccions administratives en la matèria estableix el títol IV de la Llei 38/2003.  
3. L'incompliment de les obligacions previstes en aquest decret produirà la revocació de l'acte de concessió, amb la consegüent pèrdua total o parcial de la subvenció rebuda, amb la qual cosa la persona beneficiària haurà de reintegrar a l'Administració la quantitat que haja percebut i els interessos corresponents.  
Per a aplicar aquesta reducció, la Direcció General de Innovació Educativa i Ordenació emetrà un informe previ en el qual es valorarà l'incompliment de les condicions tot atenent el principi de proporcionalitat i als criteris següents:  
a) Les faltes d'assistència reiterades sense justificació es consideraran com un incompliment de les obligacions assumides. La inassistència sense justificació durant quinze dies (alterns o seguits) serà motiu de pèrdua del dret al cobrament de la subvenció.  
b) Les hores de còmput setmanal assignades, quan siguen realitzades de manera incorrecta, seran sancionades com a falta d'assistència sense justificació. Es consideraran hores realitzades incorrectament, les realitzades incomplint l'objecte d'aquesta convocatòria. A aquests efectes, serà necessari l'informe previ de la direcció del centre educatiu i l'audiència a la persona interessada.  
4. Si la persona beneficiària, per causa justificada, ha de renunciar definitivament a la subvenció, haurà de comunicar-ho amb l'antelació més gran possible a la direcció del centre educatiu, i aquesta ho comunicarà a la Direcció General de Innovació Educativa i Ordenació.  
  
Desé. Règim jurídic  
Aquestes subvencions es regiran pel que estableix aquest decret i, a més, pel que preveu la Llei 38/2003, de 17 de novembre, general de subvencions, així com pel Reglament de desplegament d'aquesta llei, aprovat mitjançant el Reial decret 887/2006, de 21 de juliol, excepte en allò que afecte els principis de publicitat i concurrència. També es regiran pel que indica el títol X de la Llei 1/2015, per la normativa de l'Administració de l'Estat i per la resta de normes de dret administratiu aplicable.  
  
Onzé. Pòlissa d'assegurances  
1. A l'empara del que estableixen les bases de col·laboració entre el Ministeri d'Educació i Formació Professional i la Generalitat Valenciana per a la dotació de persones auxiliars de conversa durant el curs 2019-2020, per a les persones auxiliars procedents de països extracomunitaris que no puguen obtindre la targeta sanitària europea als seus països, la Conselleria d'Educació, Cultura i Esport subscriurà una pòlissa d'assegurances que els proporcione cobertura d'assistència sanitària.  
  
2. La Conselleria d'Educació, Cultura i Esport també subscriurà una pòlissa d'assegurances que proporcione cobertura de repatriació a tots els beneficiaris i beneficiàries de les subvencions.  
3. Tant la pòlissa d'assegurança sanitària com la pòlissa d'assegurança per repatriació queden regulades procedimentalment en el plec de prescripcions tècniques que aprove la Conselleria d'Educació, Cultura i Esport.  
  
Dotzé. Pla de control  
Es durà a terme un pla de control d'acord amb el que s'estableix en l'article 169 de la Llei 1/2015, sobre la totalitat de les sol·licituds presentades.  
  
Tretzé. Efectes  
Aquest decret produirà efectes des de l'endemà de la publicació al Diari Oficial de la Generalitat Valenciana.  
Catorze. Recursos  
D'acord amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra aquest decret, que posa fi a la via administrativa, s'hi podrà interposar un recurs potestatiu de reposició o bé plantejar-hi directament un recurs contenciós administratiu, en els terminis i davant dels òrgans que s'indiquen a continuació:  
  
a) El recurs de reposició s'hi haurà d'interposar davant el Consell, en el termini d'un mes a comptar des de l'endemà de la publicació el Diari Oficial de la Generalitat Valenciana.  
b) El recurs contenciós administratiu s'hi haurà d'interposar davant del Tribunal Superior de Justícia Valenciana en el termini de dos mesos a comptar des de l'endemà de la publicació en el Diari Oficial de la Generalitat Valenciana.  
  
València, 2 d'agost de 2019.  
  
El president de la Generalitat,  
XIMO PUIG I FERRER  
  
El conseller d'Educació, Cultura i Esports  
VICENT MARZÀ I IBAÑEZ